### NN 134/2021 (8.12.2021.), Odluka o naknadi za razvoj komunalnih vodnih građevina društva Vodoopskrba i odvodnja Zaprešić d.o.o., Zaprešić

Vodoopskrba i odvodnja Zaprešić d.o.o.

2232

Na temelju članka 52. stavak 1. i članka. 56. Zakona o financiranju vodnog gospodarstva (»Narodne novine« broj: 153/09, 90/11, 56/13, 154/14, 119/15, 120/16, 127/17 i 66/19) i članka 23. stavak 1. točka 4. Zakona o vodnim uslugama (»Narodne novine« 66/19) Skupština društva VODOOPSKRBA I ODVODNJA ZAPREŠIĆ d.o.o. na sjednici održanoj 29. studenoga 2021. godine donijela je

ODLUKU

O NAKNADI ZA RAZVOJ KOMUNALNIH VODNIH GRAĐEVINA

Članak 1.

Ovom Odlukom o naknadi za razvoj komunalnih vodnih građevina (u daljnjem tekstu: Odluka) određuje se obveza plaćanja naknade za razvoj komunalnih vodnih građevina (u daljnjem tekstu: KVG) na području nadležnosti javnog isporučitelja vodnih usluga VODOOPSKRBA I ODVODNJA ZAPREŠIĆ d.o.o., Zaprešić, Zelengaj 15 (u daljnjem tekstu: Isporučitelj), i to:

• obveznici plaćanja naknade za razvoj,

• osnovica plaćanja,

• namjene kojima služi prihod od naknade za razvoj,

• visina naknade,

• način i rokovi plaćanja naknade te

• nadzor nad obračunom i naplatom naknade za razvoj.

Članak 2.

Obračun i naplata naknade za razvoj u interesu je jedinica lokalne samouprave (u daljnjem tekstu: JLS) na vodoopskrbnom području, odnosno aglomeraciji u nadležnosti Isporučitelja.

Područje nadležnosti Isporučitelja obuhvaća područja JLS-a, odnosno: Grad Zaprešić, Općinu Bistra, Općinu Brdovec, Općinu Dubravica, Općinu Luka, Općinu Marija Goricu i Općinu Pušća.

Naknada za razvoj prihod je Isporučitelja.

Članak 3.

Obveznik plaćanja naknade za razvoj je obveznik plaćanja cijene vodne usluge uz koju se obračunava naknada za razvoj.

Članak 4.

Osnovica za obračun naknade za razvoj je jedinica mjere isporučene vodne usluge, odnosno jedan kubni metar isporučene vode (1 m3).

Za obveznike plaćanja naknade kojima se ne isporučuje voda, osnovica za obračun naknade za razvoj je jedan kubni metar preuzete otpadne vode (1 m3) utvrđene mjernim instrumentom.

Ako obveznik plaćanja naknade iz stavka 2. ovog članka nema ugrađeni mjerni instrument kojim se evidentira količina preuzete otpadne vode osnovica obračuna naknade za razvoj je prosječna količina isporučene vode po domaćinstvu na području JLS na kome se nalazi potrošačko mjesto obveznika plaćanja naknade.

Članak 5.

Sredstva naknade za razvoj koriste se za financiranje gradnje KVG-a na području djelovanja Isporučitelja, odnosno za:

• izradu projektne i ostale pripremne dokumentacije te izradu studijskih analiza,

• otkup i uređenje zemljišta potrebnog za gradnju KVG-a, te radi zaštite izvorišta u zonama sanitarne zaštite,

• rekonstrukciju, odnosno gradnju KVG-a,

• stručni nadzor nad rekonstrukcijom, odnosno gradnjom KVG-a,

• otplatu zajmova i kredita za gradnju KVG-a,

• ostala ulaganja u izgradnju KVG-a.

Članak 6.

Gradnja KVG-a iz članka 5. ove Odluke vrši se sukladno Planu gradnje KVG-a, odnosno Financijskom planu Isporučitelja, koje donosi Skupština Isporučitelja.

Gradnja KVG-a financira se sukladno odredbama važećih zakona iz:

• naknade za razvoj KVG-a,

• proračuna JLS-a, odnosno proračuna područne samouprave,

• sredstava držanog proračuna, vodnih naknade koje su prihod Hrvatskih voda i sredstava iz međunarodnih izvora,

• ulaganja budućih korisnika vodnih usluga, sa ili bez prava na povrat uloženih sredstava.

Članak 7.

Naknada za razvoj iznosi:

• za korisnike u stambenim prostorima – 3,42 kn/m3 isporučene vodne usluge,

• za korisnike u poslovnim prostorima – 4,84 kn/m3 isporučene vodne usluge.

Članak 8.

Naknada za razvoj obračunava se putem računa za vodne usluge i iskazuje se kao zasebna stavka na računu.

Račun za isporučenu vodnu uslugu iz st. 1. ovog članka ispostavlja Isporučitelj.

Iznos naknade za razvoj ne podliježe obvezi plaćanja poreza na dodanu vrijednost.

Ukupan iznos naknade za razvoj koju je obveznik dužan platiti predstavlja umnožak količine isporučene vodne usluge i iznosa naknade iz članka 7. ove Odluke.

Članak 9.

Način i rokovi uplate naknade za razvoj određuju se Odlukom o cijeni vodnih usluga koju donosi Isporučitelj.

Članak 10.

Isporučitelj je u obvezi prikupljena sredstva naknade za razvoj evidentirati u svojim poslovnim knjigama na posebnom kontu – poziciji prikupljenih sredstava za financiranje izgradnje objekata iz članka 5. ove Odluke.

Članak 11.

Isporučitelj jednom mjesečno dostavlja predstavničkim tijela JLS-e izvještaj o obračunatim, naplaćenim i utrošenim sredstvima naknade za razvoj.

Nadzor nad obračunom, naplatom i trošenjem sredstava naknade obavlja nadležno tijelo Isporučitelja.

Članak 12.

Ova Odluka stupa na snagu osmoga dana od dana donošenja, objavit će se u »Narodnim novinama« i mrežnim stranicama društva te dostaviti Vijeću za vodne usluge u roku od pet dana od dana donošenja, a primjenjivat će se od 1. siječnja 2022. godine.

Danom primjene ove Odluke, prestaju vrijediti sljedeće odluke:

• Odluka o obračunu i naplati naknade za razvoj na području Grada Zaprešića (Službene novine Grada Zaprešića, br. 7/14, 4/16 i 11/16);

• Odluka o proširenju obveze plaćanja naknade za razvoj na području Općine Bistra (Službeni glasnik Općine Bistra br. 3/19),

• Odluka o obračunu i naplati naknade za razvoj na području Općine Brdovec (Glasnik Općine Brdovec, br. 1/15, 4/16, 4/17),

• Odluka o obračunu i naplati naknade za razvoj na području Općine Dubravica (Službeni glasnik Općine Dubravica, br. 3/14, 1/16, 1/17),

• Odluka o obračunu i naplati naknade za razvoj na području Općine Luka (Glasnik Zagrebačke županije, br. 2/15, 18/16),

• Odluka o obračunu i naplati naknade za razvoj na području Općine Marija Gorica (Službeni glasnik Općine Marija Gorica, br. 139, 172),

• Odluka o obračunu i naplati naknade za razvoj na području Općine Pušća (Službeni glasnik Općine Pušća, br. 5/14, 3/16, 8/16).

Klasa: 325-01/21-01/06
 Urbroj: 238/33-163/21-04
 Zaprešić, 29. studenoga 2021.

Predsjednik Skupštine
 Domagoj Mikuš, struč. spec. ing. aedif., v. r.